Komisijos sprendimas
2002 m. lapkričio 6 d.
nustatantis mėginių ėmimo planus ir diagnostinius metodus moliuskų ligoms bonamiozei (Bonamia ostreae) ir marteiliozei (Marteilia refringens) aptikti ir patvirtinti
(pranešta dokumentu Nr. C(2002) 4327)
(tekstas svarbus EEE)
(2002/878/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką [1], su paskutiniais pakeitimais, padarytais Direktyva 98/45/EB [2], ypač į jos 15 straipsnį,
kadangi:
(1) Siekiant atsižvelgti į mokslo žinių raidą, praktinę patirtį ir tarptautines gaires, reikia atnaujinti planus ir metodus, nustatytus 1994 m. gegužės 16 d. Komisijos sprendimu 94/306/EB, nustatančiu mėginių ėmimo planus ir diagnostinius metodus tam tikroms moliuskų ligoms aptikti ir patvirtinti [3].
(2) Ekspertai sutarė, kad mėginių ėmimo planai ir diagnostikos metodai, nurodyti dabartiniame Tarptautinio epizootijų biuro (OIE) diagnostikos vadove apie vandens gyvūnų ligas, taikomi bonamiozės (Bonamia ostrea) ir marteiliozės (Marteilia refringens) bei anomalaus mirtingumo atvejais, yra priimtini. Dėl šios priežasties, šių ligų atvejais mėginių ėmimas ir diagnostika dėl patvirtintų zonų ir ūkių pripažinimo bei dėl išteklių tyrimo, jeigu pasitaiko anomalaus mirtingumo atvejų, turi atitikti šio vadovo trečiąjį, 2000 m. leidimą.
(3) Dėl šios priežasties reikia panaikinti Sprendimą 94/360/EB ir jį pakeisti šiuo sprendimu.
(4) Reikia numatyti pakankamai laiko šiems naujiems reikalavimams įgyvendinti.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Mėginių ėmimo ir diagnostikos metodai, taikomi bonamiozei (Bonamia ostrea) ir marteiliozei (Martelia refringens) moliuskuose aptikti ir patvirtinti, anomalaus mirtingumo atvejais ir siekiant pripažinti patvirtintas (neapimtas) zonas ir ūkius, nustatomi priede.
2 straipsnis
Sprendimas 94/306/EB panaikinamas.
Nuorodos į panaikintą sprendimą laikomos nuorodomis į šį sprendimą.
3 straipsnis
Šis sprendimas taikomas nuo 2003 m. sausio 6 d.
4 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 6 d.